
Ansawdd mewn Addysg a Gofal Plentyndod Cynnar: Dadansoddi a Gwerthuso Dulliau Sicrhau Ansawdd
Mae’r cysyniad o ansawdd mewn addysg a gofal plentyndod cynnar yn gymhleth, yn destun dadl, ac yn cynnwys sawl dimensiwn, heb gytundeb clir ynghylch ei ystyr (Moss, 2016; Urban et al., 2019; OECD, 2018). Yn gyffredinol, cyfeirir at ansawdd fel y graddau y mae darpariaeth yn cefnogi datblygiad cyfannol plant, gan gynnwys eu datblygiad gwybyddol, cymdeithasol ac emosiynol (OECD, 2018; Welsh Government, 2021). Er y gall y diffiniad hwn ymddangos yn niwtral ar yr olwg gyntaf, gellir dadlau ei fod yn adlewyrchu gwerthoedd penodol ynghylch yr hyn a ystyrir yn ddatblygiad dymunol, gan ei fod yn aml yn cael ei lywio gan flaenoriaethau polisi (Moss, 2016; Urban et al., 2019). O ganlyniad, nid yw ansawdd yn gysyniad hollol wrthrychol, ond yn un sy’n cael ei lunio gan gyd-destunau penodol. 
Yn ôl OECD (2018), mae ansawdd wedi’i gysylltu’n draddodiadol ag agweddau strwythurol, gan gynnwys cymwysterau staff, cymarebau oedolion i blant ac ansawdd yr amgylchedd ffisegol. Er bod y ffactorau hyn yn darparu’r amodau sylfaenol ar gyfer darpariaeth effeithiol, mae tystiolaeth ymchwil ddiweddar yn awgrymu nad ydynt, ar eu pen eu hunain, yn ddigon i sicrhau canlyniadau cadarnhaol i blant (OECD, 2018; Pianta et al., 2016; Slot, 2018).  
O ganlyniad, mae ymchwil yn rhoi fwy o bwyslais ar ffactorau, yn enwedig ansawdd y rhyngweithio rhwng oedolion a phlant (Siraj et al., 2017; Pianta et al., 2016). Mae’r dull hwn yn cydnabod bod dysgu a datblygiad yn digwydd drwy berthnasoedd, gan osod ansawdd fel rhywbeth sy’n cael ei ddatblygu drwy brofiadau dyddiol plant. Serch hynny, gellir beirniadu’r dull hwn am ei duedd i safoni rhyngweithiadau drwy offer asesu, gan leihau cymhlethdod perthnasoedd i sgoriau mesuradwy. 
Mae polisïau megis y Cwricwlwm i Gymru yn hyrwyddo dealltwriaeth fwy cyfannol o ansawdd, gan bwysleisio lles, chwarae a pherthnasoedd fel elfennau canolog o ddysgu (Llywodraeth Cymru, 2021). Yn yr un modd, mae arolygiadau Estyn yn rhoi ffocws ar brofiadau plant a safonau gofal (Estyn, 2022). Fodd bynnag, mae tensiwn yn parhau rhwng y weledigaeth hon a’r angen am atebolrwydd ac asesu, sy’n aml yn arwain at ailgyflwyno modelau mesuradwy o ansawdd. 
Mae ansawdd yn bwysig oherwydd ei effaith uniongyrchol ar ddatblygiad plant yn y tymor byr a’r tymor hir. Mae darpariaeth o ansawdd uchel yn cefnogi datblygiad iaith, sgiliau cymdeithasol, hunanreolaeth a lles emosiynol, tra gall darpariaeth o ansawdd isel gyfyngu ar gyfleoedd dysgu ac atgyfnerthu anghydraddoldebau cymdeithasol (Slot, 2018). Yn ogystal, mae ymchwil yn dangos bod ansawdd yn chwarae rôl allweddol wrth sicrhau dechrau teg mewn bywyd ac yn cyfrannu at ganlyniadau addysgol gwell yn ddiweddarach (OECD, 2018). Felly, nid yw ansawdd yn fater addysgol yn unig, ond hefyd yn un sy’n ymwneud â chyfiawnder cymdeithasol ac ecwiti (Pascal et al., 2019).”	 
Rydym yn gwybod bod ansawdd yn bwysig drwy ymchwil sydd yn dangos cysylltiad clir rhwng ansawdd darpariaeth a chanlyniadau plant. Er enghraifft, mae astudiaethau wedi dangos bod plant sy’n mynychu lleoliadau o ansawdd uchel yn gwneud cynnydd gwell mewn meysydd megis iaith, llythrennedd a datblygiad cymdeithasol (OECD, 2018; Slot, 2018). Yn ogystal, mae ymchwil yn pwysleisio bod ansawdd y rhyngweithio rhwng oedolion a phlant yn ffactor allweddol wrth gefnogi datblygiad gwybyddol ac emosiynol (Siraj et al., 2017). Mae hyn yn cael ei gefnogi ymhellach gan ymchwil ddiweddar gan Education Endowment Foundation (2021), sy’n dangos bod rhyngweithio o ansawdd uchel yn hanfodol ar gyfer cynnydd dysgu cynnar. Mae hyn yn dangos nad yw ansawdd yn gysyniad damcaniaethol yn unig, ond un sydd â goblygiadau pendant a mesuradwy i fywydau plant. 
Mudiad Meithrin  
Mae Mudiad Meithrin yn sefydliad cenedlaethol yng Nghymru sy’n cefnogi darpariaeth addysg a gofal plentyndod cynnar drwy gyfrwng y Gymraeg. Mae’n cynrychioli dull datblygiadol o sicrhau ansawdd sy’n seiliedig ar welliant parhaus yn hytrach na mesur safonol (Mudiad Meithrin, 2022). Mae ei bwyslais ar ddatblygiad proffesiynol, hyfforddiant a chymorth yn adlewyrchu newid ehangach tuag at ddeall ansawdd fel rhywbeth sy’n cael ei greu drwy ymarfer dyddiol. 
Credir fod y dull hyn yn cyd-fynd â thystiolaeth sy’n dangos mai ansawdd rhyngweithio yw’r prif ffactor sy’n dylanwadu ar ganlyniadau plant (Siraj et al., 2017). Felly, yn hytrach na chanolbwyntio ar strwythurau neu adnoddau, mae’n targedu’r elfen fwyaf arwyddocaol o ansawdd y berthynas. 
Yn ogystal, mae’r dimensiwn diwylliannol yn gryfder allweddol. Mae’r pwyslais ar y Gymraeg yn cefnogi hunaniaeth, ymdeimlad o berthyn a lles, agweddau sy’n aml yn cael eu hanwybyddu mewn modelau safonol (Llywodraeth Cymru, 2021). Mae hyn yn cyd-fynd â damcaniaeth Vygotsky (1978), sy’n pwysleisio bod dysgu’n digwydd drwy rhyngweithio cymdeithasol mewn cyd-destun diwylliannol. 
Mae’r dull hefyd yn hyrwyddo ymarfer myfyriol (Schön, 1983), gan feithrin diwylliant lle mae ansawdd yn cael ei ddatblygu’n barhaus yn hytrach na’i fesur yn achlysurol. Fodd bynnag, mae hyn yn creu tensiwn: heb fesur safonol, gall fod yn anodd dangos atebolrwydd neu gymharu ansawdd rhwng lleoliadau (Mathers et al., 2018). 
Hefyd, gellir dadlau bod y dull yn dibynnu’n sylweddol ar allu unigol ymarferwyr, gan arwain at amrywiad mewn ansawdd. Yn ogystal, er ei fod yn ymddangos yn wrthwynebiad i fodelau safonol, mae’n dal i weithredu o fewn fframweithiau polisi sy’n diffinio ansawdd mewn ffyrdd penodol.  
ECERS  
Mae ECERS (Early Childhood Environment Rating Scale) yn cynrychioli dull safonedig i sicrhau ansawdd, gan geisio ei ddiffinio a’i fesur drwy feini prawf clir a sgorio systematig (Harms et al., 2015). Mae ei gryfder yn gorwedd yn ei allu i ddarparu data cymaradwy, gan gefnogi atebolrwydd a monitro ar draws lleoliadau. 
Credir fod y dull hyn yn cyd-fynd â blaenoriaethau polisi modern sy’n pwysleisio ar safonau a pherfformiad (OECD, 2015). Mae ECERS yn gwneud disgwyliadau’n weladwy ac yn darparu iaith gyffredin ar gyfer trafod ansawdd. 
Fodd bynnag, mae cyfyngiadau sylweddol i’r dull hwn. Mae ymchwil yn dangos ei fod yn tueddu i ganolbwyntio ar elfennau strwythurol ac amgylcheddol, gan fethu dal cymhlethdod profiadau byw plant (Mathers et al., 2018; Slot, 2018). O ganlyniad, gall lleoliadau gyflawni sgoriau uchel heb ddarparu rhyngweithio o ansawdd uchel. 
Yn ogystal, mae’r syniad o berfformio ansawdd yn codi pryderon (Ball, 2003), lle mae ymarferwyr yn addasu eu hymddygiad i fodloni meini prawf asesu. O safbwynt Michel Foucault (1977), gellir dehongli hyn fel ffurf o oruchwyliaeth sy’n rheoleiddio ymarfer. 
Yn ychwanegol, mae’r dull yn codi cwestiynau ynghylch perthnasedd diwylliannol, gan nad yw model safonedig rhyngwladol bob amser yn adlewyrchu gwerthoedd lleol (Moss, 2016). 
Mae’r ddau ddull yn cynrychioli dau safbwynt gwahanol o ddeall ansawdd mewn addysg gynnar: un sy’n seiliedig ar fesur, safoni ac atebolrwydd, a’r llall sy’n canolbwyntio ar ystyr, cyd-destun a phrosesau perthynol. Mae’r Early Childhood Environment Rating Scale (ECERS) yn enghraifft amlwg o draddodiad positif, gan geisio diffinio a mesur ansawdd drwy feini prawf safonol ac asesiadau meintiol (Harms et al., 2015). Ei gryfder yw ei allu i ddarparu fframwaith clir ar gyfer cymharu lleoliadau a chefnogi atebolrwydd polisi, yn enwedig mewn systemau sy’n mynnu tystiolaeth feintiol. 
Fodd bynnag, mae’r dull hwn wedi cael ei feirniadu am ei duedd i symleiddio realiti cymhleth addysg gynnar. Fel y noda Moss (2016), mae dulliau mesuradwy yn aml yn lleihau ansawdd i set o ddangosyddion technegol, gan esgeuluso dimensiynau perthynol, emosiynol a diwylliannol profiadau plant. Yn ogystal, gall pwyslais ar sgorio arwain at ddiwylliant o gydymffurfio, lle mae ymarferwyr yn blaenoriaethu bodloni meini prawf dros ymateb yn sensitif i anghenion plant (Ball, 2003). O ganlyniad, gellir gweld ECERS fel offeryn sy’n cefnogi ‘perfformiad’ yn hytrach na dealltwriaeth ddyfnach o ansawdd. 
Mewn cyferbyniad, mae dull Mudiad Meithrin yn cyd-fynd â thraddodiad ôl-strwythurol sy’n gweld ansawdd fel cysyniad deinamig, amlochrog ac wedi’i wreiddio mewn cyd-destunau diwylliannol penodol. Yn hytrach na mesur ansawdd, mae’r dull hyn yn pwysleisio ar ei ddehongli drwy fyfyrdod proffesiynol, perthnasoedd ac ymgysylltiad cymunedol. Mae hyn yn adlewyrchu safbwynt Dahlberg, Moss a Pence (2013), sy’n dadlau y dylid symud ‘o ansawdd i ystyr’, gan ganolbwyntio ar ddeialog, gwerthoedd a phwrpas addysg gynnar. 
Un o gryfderau allweddol y dull hwn yw ei allu i hyrwyddo hunaniaeth ddiwylliannol ac ieithyddol, yn enwedig drwy gyfrwng y Gymraeg, gan wneud ansawdd yn fwy perthnasol ac ystyrlon i blant a theuluoedd. Fodd bynnag, mae cyfyngiadau amlwg hefyd. Yn bennaf, mae ei ddibyniaeth ar ddulliau ansoddol yn ei gwneud yn anodd dangos atebolrwydd mewn systemau sy’n mynnu mesuradwyedd, tra gall diffyg offer asesu cyson arwain at amrywiad mewn safonau (Mathers et al., 2018) 
Mae’r tensiwn rhwng y ddau ddull yn adlewyrchu dadl ehangach rhwng safoni a dehongliad. Ar y naill law, mae safoni yn cynnig sicrwydd a chymaradwyedd; ar y llaw arall, mae’n peryglu colli cymhlethdod a chyd-destun profiadau plant. Fel y mae Dahlberg et al. (2013) yn dadlau, nid yw ansawdd yn gysyniad gwrthrychol y gellir ei fesur yn syml, ond yn un sy’n cael ei lunio drwy werthoedd a chyd-destunau cymdeithasol.  
O safbwynt beirniadol, nid yw’r naill ddull na’r llall yn ddigonol ar ei ben ei hun. Mae ECERS yn cynnig strwythur ac atebolrwydd, ond yn methu dal dyfnder profiadau byw plant, tra bod dull Mudiad Meithrin yn cynnig cyfoeth a chyd-destun ond heb yr un lefel o eglurder systemig. Felly, mae’r achos dros gyfuno elfennau o’r ddau ddull yn gryf, gan integreiddio offer safonol â dulliau ansoddol megis arsylwadau naratif, hunanarfarnu myfyriol a chyfranogiad plant a theuluoedd. 
Yn y pen draw, mae’r ymagwedd hon yn cynnig ffordd fwy cynhwysfawr o ddeall ansawdd—un sy’n cydnabod ei natur amlochrog ac yn cydbwyso atebolrwydd â’r angen i werthfawrogi ystyr, perthnasoedd a chyd-destun. 
Er mwyn gwella darpariaeth mewn addysg gynnar, mae angen gwybodaeth sy’n mynd y tu hwnt i ddangosyddion strwythurol megis cymarebau staff-i-blant neu adnoddau ffisegol. Er bod y rhain yn bwysig, maent yn cynnig darlun rhannol yn unig o ansawdd. Yn hytrach, mae ymchwil yn pwysleisio’r angen am ddealltwriaeth fwy cyfannol sy’n cynnwys dimensiynau prosesol a pherthynol. 
Yn benodol, mae hyn yn cynnwys ansawdd rhyngweithio rhwng oedolion a phlant, sy’n ganolog i ddysgu a datblygiad (Siraj et al., 2017). Yn ogystal, mae lefelau ymgysylltiad a lles plant yn darparu mewnwelediad hanfodol i ansawdd profiadau dyddiol, gan adlewyrchu i ba raddau y mae plant yn teimlo’n ddiogel, yn hapus ac yn cael eu herio’n briodol. Mae barn rhieni a staff hefyd yn ffynhonnell bwysig o wybodaeth, gan eu bod yn cynnig safbwyntiau amrywiol ar effeithiolrwydd darpariaeth. Yn olaf, mae cyd-destun diwylliannol yn elfen allweddol, gan fod ansawdd yn cael ei lunio gan werthoedd, iaith a chymuned (Pascal et al., 2019). 
Nid yw’r naill ddull na’r llall yn darparu’r wybodaeth hon yn llawn. Mae ECERS yn cynnig data strwythuredig a chymaradwy, sy’n ddefnyddiol ar gyfer monitro ac atebolrwydd. Fodd bynnag, mae ei ffocws ar ddangosyddion safonol yn cyfyngu ar ei allu i ddal profiadau byw plant, yn enwedig o ran ansawdd rhyngweithio a lles emosiynol. 
Mewn cyferbyniad, mae dull Mudiad Meithrin yn darparu mewnwelediad dyfnach i’r agweddau hyn, gan ei fod yn seiliedig ar fyfyrdod, perthnasoedd a chyd-destun. Mae’n galluogi dealltwriaeth fwy sensitif o brofiadau plant a gwerthoedd cymunedol. Serch hynny, mae’r dull hwn yn llai systematig ac yn fwy agored i amrywiad, sy’n ei gwneud yn anodd sicrhau cysondeb neu gymharu darpariaeth ar draws lleoliadau. 
O ganlyniad, mae’r ddau ddull yn rhannol yn unig o ran y wybodaeth y maent yn ei darparu, gan ategu’r ddadl nad oes un dull sengl yn gallu dal holl ddimensiynau ansawdd. 
O safbwynt beirniadol, mae hyn yn amlygu’n glir nad yw ansawdd mewn addysg gynnar yn gysyniad sefydlog nac yn gwbl fesuradwy. Yn hytrach, caiff ei lunio drwy berthnasoedd, cyd-destun a gwerthoedd cymdeithasol. Er bod ECERS a dull Mudiad Meithrin yn cynnig mewnwelediadau gwerthfawr, maent hefyd yn datgelu cyfyngiadau sylweddol. 
Yn ymarferol, gellir dadlau dros fabwysiadu ymagwedd sy’n dwyn ynghyd gryfderau’r ddau ddull. Byddai hyn yn cynnwys defnyddio offer mesur ffurfiol i sicrhau atebolrwydd a chysondeb, tra hefyd yn integreiddio dulliau myfyriol ac ansoddol er mwyn deall profiadau plant yn ddyfnach. Mae ymagwedd o’r fath yn cyd-fynd â safbwyntiau cyfoes sy’n pwysleisio pwysigrwydd cyd-gynhyrchu ansawdd drwy ddeialog rhwng ymarferwyr, rhieni a phlant. 
Dylid rhoi mwy o bwyslais ar leisiau plant, sy’n aml yn absennol mewn dulliau sicrhau ansawdd traddodiadol. Fel y nodir gan UNCRC (2019), mae gan blant hawl i gael eu clywed mewn materion sy’n effeithio arnynt, gan godi cwestiynau moesegol ynghylch pwy sy’n diffinio ansawdd a phwy sydd â’r grym i’w fesur. Felly, nid yn unig yw methu cynnwys lleisiau plant yn gyfyngiad methodolegol, ond hefyd yn fater o gyfiawnder cymdeithasol. 
Yn y pen draw, mae gwella darpariaeth yn gofyn am symud y tu hwnt i ddulliau unffurf tuag at ymagwedd fwy myfyriol, gynhwysol a chyd-destunol—un sy’n cydnabod bod ansawdd yn broses barhaus o drafod ac adlewyrchu, yn hytrach na chanlyniad statig i’w fesur. 
I gloi, mae ansawdd mewn Addysg a Gofal Plentyndod Cynnar yn gysyniad cymhleth, cyd-destunol a gwleidyddol. Er bod Mudiad Meithrin ac ECERS yn cynnig mewnwelediadau gwerthfawr, nid yw’r naill na’r llall yn ddigon ar ei ben ei hun. Mae’r dystiolaeth yn awgrymu bod angen ymagwedd sy’n cyfuno mesur, myfyrdod a chyfranogiad er mwyn sicrhau dealltwriaeth fwy cyflawn o ansawdd a gwella darpariaeth yn effeithiol. Yn benodol, mae hyn yn gofyn am gydnabod ansawdd fel proses ddeinamig sy’n cael ei chyd-greu o fewn cyd-destunau penodol.

